આ બધું ચાલી રહ્યું હતું ત્યારે સ્થાનિક સરદાર શેખ મિન્હાજ અને કેટલાક અસંતોષી મુસ્લિમો સાથે મળી મર્હુમ સુલતાનની બે વિધવા પત્નીઓએ કાવતરું કરી હિંદુ વહીવટદાર ભાઈઓની હત્યા કરી નાખી અને તેમનાં માથાં શાહઆલમને મોકલી આપ્યાં. તે પછી મોજમાં આવેલા મુઘલ સૈન્યે ગોલકોંડામાં ભયંકર લૂંટફાટ અને હિંદુઓમાં કત્લેઆમ ચલાવી. પરંતુ આટલા માત્રથી ઔરંગઝેબ ખુશ ન થયો. તે ગોલકોંડાની શરણાગતિ સ્વીકારવા નહીં, તેની સ્વતંત્રતા જ ખત્મ કરવા ચાહતો હતો. આવા ઈરાદા સાથે ખુદ ઔરંગઝેબ નવી સેના સાથે ૨૮ જાન્યુઆરીના રોજ ગોલકોંડા પાસે પહોંચ્યો અને સુલતાને શરણ લીધું હતું તે ગોલકોંડાના કિલ્લાને ઘેરો ઘાલ્યો.